جهة بني ملال خنيفرة

جهة بني ملال خنيفرة (بلامازيغية: ⵜⴰⵎⵏⴰⴹⵜ ⵏ ⴰⵢⵜ ⵎⵍⵍⴰⵍ ⵅⵏⵉⴼⵔⴰ، بالفرانساوية: Béni Mellal-Khénifra) وحدة من لجيهات ديال لمغريب اللي تصايبو عام 2015، من مورا ما نقصو عدد لجيهات من 16 لـ 12. لجيهة كاينة فالشمال لوسطاني ديال البلاد، و لعاصيمة ديالها هي بني ملال، و مابين لمدون اللي كاينين فلجيهة: خنيفرة وخريبݣة ولفقيه بنصالح وازيلال وخنيفرة. عدد السكان على حساب لاحصاء اللي تدار فـ2014 وصل فهاد لجيهة لـ2، 520، 776. لميساحة ديال لجيهة هي 41، 033 كم². السكان ولاقاليم. السكان فلاقاليم ديال لجيهة. هاد لجدوال كايبين لاقاليم ديال لجيهة والسكان ديالها: لجغرافيا ولموناخ. جهة بني ملال خنيفرة محاديها من الشمال جهة الرباط سلا القنيطرة ومن لجانوب جهة درعة تافيلالت ومن الشرق جهة فاس مكناس ومن لغرب جهة الدار البيضاء سطات وجهة مراكش اسفي. هاد لجيهة فيها بزاف ديال لخصائص لجغرافية بحال انه دايز منها جبال لاطلس لمتوسط ولاطلس لكبير ؤويدان بحال واد ام الربيع وسهول تادلة وهضاب لفوصفاط قريب من خريبݣة. لميساحة ديال لجيهة واصلة لـ41، 033 كم². لموناخ ديال لجيهة جبلي وقاري. التساقوطات وصلات ل291 ملم فعام 2012 وبزاف دلمناطيق كايطيح فيها التلج فعلو فوق 900 ميترو. الريح اللي معروفة بيه لجيهة فوقت الصيف هو الشرݣي. لحارارة كاتراوح لمعدّالات ديالها ما بين 2 ديال الدرجات فازيلال فالشتا و40 درجة فبني ملال فالصيف. هاد لجدوال كيعطي لمعلومات على لحرارة والشتا فمدينة بني ملال اللي هي لعاصيمة ديال لجيهة. لبينية التحتانية. مطار بني ملال الدولي مطار كاين فمدينة بني ملال كايسيرڤي لجيهة دبني ملال خنيفرة. كيبعد لمطار على الصونطرڤيل ديال لمدينة بـ10 كيلوميتر، وقريب من لوطوروت ديال برشيد - بني ملال. كايمشيو بزاف ديال الرحلات فالداخل وحتى فلخارج من هاد لمطار اللي عرف تدهور كبير بزاف من ناحية لارقام اللي بدات كاطيح حتى وصلات لقريب من 800 مسافر صافي فعام 2019. تفتاتح لمطار فـ2014 من مورا ماكان مطار ديال لپاراشيتاج وكايقدر يهز حتال 150. 000 مسافر فلعام. لوطوروت الرابعة هي اوطوروت الطول ديالها واصل لـ173 كيلوميتر وكاتربط ما بين برشيد فجهة الدار البيضاء سطات و بني ملال. الطريق كلها مزفتة ومقادة وفيها الرموز بالتشوير. من اهم لمدون اللي كادوز منها هاد الطريق فلجيهة: خريبݣة، واد زم، بجعد وقصبة تادلة. الطرقان لوطنية اللي دايزة من لجيهة هي: و. ليقتيصاد. لفلاحة. لميساحة اللي صاحة للفلاح فلجيهة واصلة ل948 الف هيكتار. واللي مسقي منها هو 187 الف هيكتار. لينتاج ديال لحبوب فلجيهة وصل فلعام د2017 لـ9 دلمليون و399 الف قنطار. وصل لينتاج دلقطاني فنفس لعام لـ83 الف قنطار. لجيهة كاتنتج حتى لخضرة (3. 488. 720 قنطار فـ2017)، زيادة على الشمندر والزيت ولحواميض ولورديات (التفاح، بوعويد، السفرجل، اللوز ولمشماش). فلمجال ديال تربية لبهايم، ف2016 سجلات لمديرية لجيهاوية ديال لفلاحة مليون و11 الف راس ديال لمعاز، 3 دلمليون 332 الف راس دلغنم و395 الف راس ديال لبݣر. الصيناعة. الصيناعة فجيهة بني ملال خنيفرة شي حاجة اللي جديدة، يعني بدات فيعليا غير فالتسعينات. ف2011 وصل عدد لمؤسسات ديال الصيناعة ولوزينات ل325 وحادة. لينتاج الصيناعي ديال لجيهة كايتكون بلاساس من التحويل ديال لمنتاجات لفيلاحية. 56% ديال لموقاولات الصيناعية كاينة فبني ملال، من موراها خريبݣة ب31%. لمينات ديال لفوصفاط اللي كاينين فلمينطقة ديال ولاد عبدون، زيادة على وحدين خرين هوما اللي كايخليو لمغريب ياخد بلاصة الصدارة فشحال ديال لفوصفاط عندو. ولاد عبدون فيها 28 مليار ميتر مكعاب ديال هاد لمادة، سوا لخموساين ديال ليحطيات دلبلاد. فلجيهة ماكاينش غير لفوصفاط بوحدو. فازيلال كاين منجم ديال لملحة والزنك. فلجيهة على لعوموم مشتتين مناجيم ديال الرصاص ولحديد والنقرة والنحاس ولمنݣنيز. ف2012 تسجلات 259 منجم اللي كاتجيب لمواد لاولية وكاتصايبهوم بحال ديال لبني (لابريك والزليج) ولفخار. السياحة. السياحة فهاد لجيهة كاتميز بلاساس بالسياحة الجبلية. لمنطقة ديال لاطلس لمتوسط كاتجيب ليها بزاف ديال السياح اللي كايبغيو الطبيعة ولخضورية. كاين حتى السياحة اللي عندها علاقة بالصيد. فلافان ديال 2016 حصات لجيهة 160 اوطيل مكلاصي (واللي ما بينها لاقامات ديال السياح، ديور الضيافة، لوبيرجات… ). 35 من هادو كاينين فبني ملال و99 كاينين فازيلال. هاد لوطيلات فيهوم كتر من 3000 فراش. ف2012 سجلات لجيهة 161 الف ليلة مبيت. كاين بزاف مايتشاف فجيهة بني ملال خنيفرة. من الشلالات والضايات لكبار بحال ضاية بين لويدان واݣلمام ازݣزا وعيون واد ام الربيع، والشلالات ديال زاوية الشيخ وافورار وخنيفرة. لمدون ولڤيلاجات اللي يقدر لواحد ايمشي ليهوم هوما ازيلال وبني ملال وخريبݣة بلقصور ديالهوم، زيادة على زاوية احنصال ومريرت وبجعد وتابانت للسياحة اللي باغين يتعرفو على جبال لاطلس لمتوسط ويتسلقوهوم، ولا كاين حتى مدون خرين بحال واد زم ودمنات ولقصيبة.